
Proiectului de Lege pentru modificarea şi completarea Ordonanţei de urgenţă a Guvernului nr.111/2010 privind concediul şi indemnizaţia lunară pentru creşterea copiilor
              În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre avizare, cu Proiectul de Lege pentru modificarea şi completarea Ordonanţei de urgenţă a Guvernului nr.111/2010 privind concediul şi indemnizaţia lunară pentru creşterea copiilor, înaintat cu nr. PLx.132 din 13 martie 2019 şi înregistrat în cadrul Comisiei juridice cu nr. 4c-13/231/2019. 
            Camera Deputaţilor este Cameră decizională, în conformitate cu prevederile art. 75 din  Constituţia  României,  republicată  şi  ale  art.  92  alin.(9)  pct. 2 din Regulamentul  Camerei Deputaţilor, republicat, cu modificările şi completările ulterioare.
 Senatul a adoptat iniţiativa legislativă în şedinţa din data de 11 martie 2019. 
            Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.111/2010, intervenţia legislativă vizând, în principal: acordarea indemnizaţiei lunare pentru creşterea copilului şi în perioada în care persoana beneficiază deja de indemnizaţie lunară pentru creşterea copilului pentru un copil şi naşte alt/alţi copil/copii, acordarea indemnizaţiei lunare pentru creşterea copilului în cuantumul primit anterior, în cazul în care persoana intră în concediul pentru creşterea copilului înainte de 12 luni de la împlinirea de către copil a vârstei de 2 ani, respectiv 3 ani, dacă din calcul rezultă un cuantum al indemnizaţiei mai mic decât cel primit anterior, reglementarea interdicţiei angajatorului de a dispune încetarea raporturilor de muncă sau de serviciu în această perioadă şi implicit pe o perioadă de 6 luni după revenirea definitivă a salariatei/salariatului.
             În şedinţa din data de 26 martie 2019, potrivit art. 61 din Regulamentul Camerei Deputaţilor, membrii Comisiei juridice, de disciplină şi imunităţi au examinat proiectul de lege supus avizării şi au avut în vedere punctul de vedere al Guvernului, transmis cu adresa nr. 225 din 22.02.2019, prin care nu se susţine iniţiativa legislativă, avizul favorabil al Consiliului Legislativ nr. 1195 din 10.12.2018 şi punctul de vedere favorabil al Consiliului Economic si Social nr. 6228 din 04.12.2018.
           În urma dezbaterilor, Comisia juridică, de disciplină şi imunităţi a hotărât, cu  majoritate de voturi, avizarea favorabilă a iniţiativei legislative, în forma transmisă de către Biroul Permanent. 
             În raport de obiectul şi conţinutul reglementării, proiectul de lege face parte din categoria legilor organice.

